དེ་ནས་སྒྲོལ་མའི་ཀྭ་འཛུགས་ཀྱི་གཡང་མདའ་སྡེ་དཔོན་གྱིས་བསྣམས།དེའི་རྗེས་སུ་སྟག་ཤར་བཅུ་གསུམ་གྱིས་འཁོར་གསུམ་ལུས་ལ་སྤྲས་ཏེ་དགྲ་ལྷ་བཅུ་གསུམ་གྱི་དར་བསྣམས།སྔགས་པ་ཞིག་གིས་སྔགས་པའི་གཡང་མདའ་འཛིན།དེ་དག་གི་མཇུག་ཏུ་རྟ་བ་གཞན་རྣམས་ཀྱང་གོ་རིམ་བཞིན་གྲལ་བསྒྲིགས་ཏེ།གནའ་བོའི་དམག་མིའི་རུ་དཔོན་ཞིག་གིས་འཁོར་གསུམ་ལུས་ལ་སྤྲས་ཏེ་རང་གི་མངའ་ཁོངས་ཀྱི་རུ་དཔུང་གི་སྣེ་དྲངས་ནས་གཡུལ་ལ་ཆས་པ་ལྟར་སྡང་དགྲ་བོས་མཐོང་དུས་སྙིང་རྩ་འདར་བ་ཞིག་བྱས་ནས་དགྲ་རླུང་རྟ་རྒྱུག་གི་འགོ་འཛིན།དགྲ་ལྷ་བཅུ་གསུམ་དང་དེ་དག་གི་གོ་རིམ་ནི་༡ཚེ་སྲོག་སྐྱོབ་པའི་དགྲ་ལྷ།༢བསྟན་པ་རྒྱས་པའི་དགྲ་ལྷ།༣མི་གྲངས་སྤེལ་བའི་དགྲ་ལྷ།༤དགྲ་སྡང་འདུལ་བའི་དགྲ་ལྷ།༥གནོད་བྱེད་འདུལ་བའི་དགྲ་ལྷ།༦དཀོར་ནོར་སྤེལ་བའི་དགྲ་ལྷ།༧མི་ཚེ་བསྲིངས་བའི་དགྲ་ལྷ།༨མཛེས་བརྗིད་རྔམས་པའི་དགྲ་ལྷ།༩དཔའ་རྩལ་བསྐྱེད་པའི་དགྲ་ལྷ།༡༠དཔའ་བརྗིད་བཙུན་པའི་དགྲ་ལྷ།༡༡ཀུན་གྱིས་བཀུར་བའི་དགྲ་ལྷ།༡༢སྙན་པ་ཐོབ་པའི་དགྲ་ལྷ།༡༣བསམ་དོན་འགྲུབ་པའི་དགྲ་ལྷ་བཅས་ཡིན།དགྲ་ལྷ་བཅུ་གསུམ་གྱི་དར་གྱི་ཐོག་མ་དེའི་ཚོས་གཞི་དཀར་པོ་ཡིན་པས་ཆ་ནས་དགྲ་ལྷའི་དར་ཐུག་དཀར་པོ་ཞེས་ཟེར་ལ་དེ་ནི་ཚོ་བ་གཞན་དག་གི་མིས་བསྣམས་མི་ཆོགདེ་ངེས་པར་དུ་སྒྲོམ་ཚོ་བའི་སྟག་ཤར་ཞིག་གིས་རྟ་དཀར་པོ་ཞིག་ལ་ཞོན་ཏེ་འཁོར་གསུམ་ལུས་ལ་སྤྲས་ནས།དགྲ་ལྷའི་དར་ཐུག་བཅུ་གསུམ་གྱི་ཐོག་མ་དང་རྟ་རྒྱུག་གི་འགོ་མར་བསྣམས་ནས་རྒྱུག་དགོས་བའི་གོམས་སྲོལ་ཞིག་སྤྱི་ཚོགས་སྔོན་གྱི་དུས་ནས་ཆགས་ཡོད།རྟ་བ་རྣམས་གོ་རིམ་བཞིན་བཤར་སྟེ་ཐོག་མར་སྡེ་བའི་འདབས་ཀྱི་གཡུལ་འགྱེད་བསང་ཁྲི་སྟེ་ཡོངས་གྲགས་ལ་བསང་ཁྲིའི་སྒང་ཞེས་འབོད་པར་འབྱོར་རྗེས།སྡེ་བའི་རྟ་བ་ཡོངས་ཀྱིས་བསང་མེ་གསོས་ནས་མཉམ་དུ་སྤྱི་བསང་རྒྱ་ཆེན་པོ་ཕུལ་ཏེ་བསང་དུད་དགུང་དང་མཉམ་པར་བྱེད།རྟ་བ་ཐམས་ཅད་ཀྱིས་བསང་ཁྲི་ལ་སྐོར་བ་རྒྱག་བཞིན་མེས་པོ་ནས་བརྒྱུད་པའི་རང་གི་ཡུལ་ལྷ་གཞི་བདག་གི་བསང་རྩི།བོད་ཀྱི་སྲིད་པའི་ལྷ་ཆེན་དང་།ལྷག་པར་ཁྲི་ཀ་གསེར་མོ་ལྗོངས་ཀྱི་ཡུལ་ལྷ་གཞི་བདག་དང་སྡེ་འདིའི་ཡུལ་ལྷ་གསུམ་གྱི་ནུས་མཐུ་དང་གནས་རིའི་རང་བྱུང་གི་ཁོར་ཡུག་སོགས་ལ་སྙན་ངག་གི་ཉམས་ཕུན་སུམ་ཚོགས་པའི་སྒོ་ནས་བསྟོད་པ་དང་བཅས།མཆོད་བཀུར་བྱེད་པ་པོ་སྡེ་འདི་དང་མི་སྒེར་ཁོ་རང་ལ་དུས་དང་རྣམ་པ་ཀུན་ཏུ་སྡོང་གྲོགས་གཡེལ་བ་མེད་པར་མཛད་དགོས་པའི་འབོད་སྐུལ་གྱིས་བསང་རྩི་བར་བྱེད།